Рио-де-Жанейрэ дыщэр къащытощащэ
Рио-де-Жанейрэ щекIуэкI XXXI Гъэмахуэ Олимп джэгухэм и иужьрей махуищым Урысей Федерацэм и дыщэ гъэтIылъыгъэхэм хэпщIыкIыу хагъэхъуащ. МащIэкъым дыжьынрэ жэзу къаIэрыхьари.
ШыщхьэуIум и 12-м нэхъ дызыкIэлъыплъахэм ящыщщ Ефимовэ Юлие. Хъыбар зэрывэдгъэщIащи, Японием щыщ Канетэ Рие секундрэ ныкъуэкIэ абы къефIэкIащ икIи аргуэру къылъигъэсар дыжьын медалращ. А махуэм Урысей Федерацэм икIахэм иджыри жэз медалищ къахьащ. Щылъу фоч гъэуэнымкIэ зэпеуэм (метр 50) къыщыхэжаныкIащ Григорьян Кирилл. ЩIыбкIэ метр 200-м есынымкIэ зэхьэзэхуэм Рылов Евгений ещанэ щыхъуащ. ШпагэмкIэ цIыхубзхэм я зэныкъуэкъуныгъэм Урысей Федерацэм и спортсменкэхэм япэ ирагъэщащ Румыниемрэ Китаймрэ къикIахэр.
ШыщхьэуIум и 13-р зыхуэугъурлахэм ящыщщ Урысей Федерацэм фехтованиемкIэ и командэ къыхэхар. Франджым и мушкетёрхэм ефIэкIри, Олимпиадэм и дыщэ медалхэр зыIэрагъэхьащ Ахматхузин Артур, Сафин Тимур, Черемисинов Алексей сымэ.
ЦIыхухъухэм зыкIи къапикIуэтакъым ди цIыхубзхэри. КъыкIэлъыкIуэ махуэм Гавриловэ Юлие, Егорян Янэ, Великая Софье, Дьяченкэ Екатеринэ сымэ зыхэта Урысей Федерацэм и гуп къыхэхар финалым Украинэм щефIэкIри, Олимп чемпион хъуащ.
Трекым цIыхубз командэхэм я зэпеуэм Урысейм и спортсменкэхэм дыжьын медалхэр щызыIэрагъэхьащ. Войновэ Анастасиерэ Шмелёвэ Дарьерэ япэ къищыфар Китайм икIахэращ.
Вэсэмахуэрей зэхьэзэхуэхэр хуабжьу яхуэфIащ ди къэралым икIахэм: медалибл зэуэ, щыр дыщэу, абыхэм зыIэрагъэхьащ. Аращ зи фIыгъэр мы Олимпиадэм къыщахьа медалхэмкIэ Урысей Федерацэр еплIанэ увыпIэм нэс зэрыдэкIуэтеяр. Пэжщ, Великобританиемрэ Китаймрэ далъэщIыхьэным иджыри куэд хуейщ, США-м и гугъу умыщIыххи. АрщхьэкIэ, апхуэдэурэ екIуэкIмэ….
Тхьэмахуэ махуэм дызыпэмыплъа куэд къытхуихьащ. Къапщтэмэ, игъащIэм етIуанэу (иужьрей илъэс 20-м япэу) парус спортымкIэ ехъулIэныгъэ диIащ. Илъэс 19 фIэкIа зи ныбжьыр мыхъуа Елфутинэ Стефание жэз медалыр зыIэригъэхьэфащ.
Каменский Сергей чемпион хъуну хуэфащэт икIи ар абы лъэ быдэкIэ хуэкIуэрт. АрщхьэкIэ фочыр иужьу щигъауэм, псори зэIищIэжащ. Италием къикIа Камприани дыщэр абы IэщIилъхьауэ къэплъытэ хъунущ.
Иджыри дыпэплъауэ медалитI къытIэрыхьащ. Пасекэ Марие спорт гимнастикэмкIэ дыжьыныр къылъысащ. США-м къикIа Байлз Симонэ иджыпсту упэлъэщыфынукъым икIи абы хуэфащэу дыщэр Iэрыхьащ.
Дмитриев Денис трекым цIыхухъухэм щрагъэкIуэкIа щхьэзакъуэ зэпеуэм жэз медалыр къыщихьащ. Иужьрей илъэсхэм зы зэхьэзэхуэшхуи ар хэтакъым медаль гуэрхэр щызыIэримыгъэхьауэ. Иджы Олимпиадэм ейри иIэщ.
Хуабжьу дагъэгуфIащ ди теннисисткэхэм. Веснина Еленэрэ Макаровэ Екатеринэрэ зэгъусэу зыхэта зэхьэзэхуэм зыри къащыпэлъэщакъым. Абыхэм ди къэралым ещанэ дыщэр теннисымкIэ Олимпиадэхэм къыщыхуахьащ. Нэхъапэм, 2000 гъэм, ар япэу хузэфIэкIащ Кафельников Евгений. КъыкIэлъыкIуэу, илъэсий дэкIауэ, Дементьевэ Еленэ а ехъулIэныгъэм къыпищащ.
Теннисисткэхэм закъыкIэригъэхуакъым мы Гъэмахуэ Олимп джэгухэм дыжьынри жэзри къыщызыхьа, илъэсиплI и пэкIэ Олимп чемпион хъуа Мустафинэ Алия. Вэсэмахуэрей текIуэныгъэм абы етIуанэ дыщэр Олимпиадэхэм къыщыхуихьащ. Псори зэхэту Мустафинэ олимп медаль зэмылIэужьыгъуэу иджы 7 иIэщ. Абы и мурадщ зэхьэзэхуэхэм зэрыхэтыну пIалъэр илъэситIкIэ зэпигъэуну. ИужькIэ спорт гимнастикэм къыхыхьэжу 2020 гъэм екIуэкIыну Олимп джэгухэм зыхуэгъэхьэзырын щIидзэжыну жеIэ.
ШыщхьуIум и 14-м и ещанэ дыщэ медалыр ди къэралым къыхуихьащ алыдж-урым бэнакIуэ Власов Роман. Килограмм 75-м нэс зи хьэлъагъхэм я зэпеуэм Рио-де-Жанейрэ абы къыщыпэлъэщын къыкъуэкIакъым. Апхуэдэ дыдэу щыщытащ Лондони илъэсиплI и пэкIэ. Иджы Власовыр тIэунейрэ Олимп чемпионщ. Хуабжьу абы къытехьэлъащ иужьрей зэIущIэр. Данием щыщ Мадсен Марк дуней псом щынэхъ лъэщхэм хабжэ. Абы щыпэщIэта зэIущIэм и етIуанэ Iыхьэм Власовыр къэмэхащ, арщхьэкIэ напIэзыпIэм зыкъищIэжри, бэнэныгъэм пищащ икIи дыщэ медалыр зыIэригъэхьащ.
Иужьрей махуищым я медаль бжыгъэм 31-рэ (!) хагъэхъуауэ Бразилием щекIуэкI Гъэмахуэ Олимп джэгухэм бжьыпэр щаIыгъщ Америкэм и Штат Зэгуэтхэм я спортсменхэм. Я дыщэхэм абыхэм аргуэру 10 хагъэхъуащ. А лъэхъэнэм къриубыдэу нэхъыбэ зыхуэзэфIэкIар Великобританием икIахэращ. Нэхъапэм къахьа дыщэ медали 4-м абыхэм махуищым къриубыдэу 11 хагъэхъуащ икIи Китайм и спортсменхэм етIуанэ увыпIэр зэкIэ ирагъэбгынащ.
Жыласэ Заурбэч.
